amanoisuno/poet huggingface dataset:
送恂上人還吳 儲光羲
洛城本天邑，洛水即天池。君王既行幸，法子復來儀。虛室香花滿，清川楊柳棰。乘閑道歸去，遠意誰能知。
送周十一 儲光羲
秋風隕羣木，衆草下嚴霜。復問子何如？自言之帝鄉。豈無親所愛，將欲濟時康。握手別征駕，返悲岐路長。
新豐主人 儲光羲
新豐主人新酒熟，舊客還歸舊堂宿。滿酌香含北砌花，盈尊色泛南軒竹。雲散天高秋月明，東家少女解秦箏。醉來忘却巴陵道，夢中疑是洛陽城。
登戲馬臺作 儲光羲
君不見宋公仗鉞誅燕後，英雄踴躍爭趨走。小會衣冠呂梁壑，大徵甲卒碻磝口。天門神武樹元勳，九日茱萸饗六軍。泛泛樓船遊極浦，搖搖歌吹動浮雲。居人滿目市朝變，覇業猶存齊楚甸。泗水南流桐柏川，沂山北走瑯琊縣。滄海沈沈晨霧開，彭城烈烈秋風來。少年自古未得意，日暮蕭條登古臺。
貽從軍行 儲光羲
取勝小非用，來朝明光殿，東平不足先。夢出鳳林間，夢還滄海闕。萬里盡陰色，豈爲我離別。馬上吹笛起寒風，道傍舞劒飛春雪。男兒懸弧非一日，君去成高節。
酬李壺關奉使行縣憶諸公 儲光羲
青楓江上滄浪吟，白月宮中鸚鵡林。非有淨清心，同道同房若斷金。離居忽有雲山意，清韻遙轉舟檝事。去時能憶竹園遊，來時莫忘桃園記。
薔薇 儲光羲
裊裊長數尋，青青不作林。一莖獨秀當庭心，數枝分作滿庭陰。春日遲遲欲將半，庭影離離正堪玩。枝上鶯嬌不畏人，葉底蛾飛自相亂。秦家女兒愛芳菲，畫眉相伴采葳蕤。高處紅鬚欲就手，低邊綠刺已牽衣。蒲萄架上朝光滿，楊柳園中暝鳥飛。連袂踏歌從此去，風吹香氣逐人歸。
同張侍御宴北樓 儲光羲
今之太守古諸侯，出入雙旌垂七旒。朝覽干戈時聽訟，暮延賓客復登樓。西山漠漠崦嵫色，北渚沈沈江漢流。良宵清淨方高會，繡服光輝聯皂蓋。魚龍恍惚堦墀下，雲霧杳冥窗戶外。水靈慷慨行泣珠，游女飄颻思解佩。蒼蒼低月半遙城，落落疎星滿太清。不分開襟悲楚奏，願言吹笛退胡兵。軒后青丘埋䝟貐，周王白羽掃欃槍。期君武節朝龍闕，余亦翱翔歸玉京。
臨江亭五詠 一 儲光羲
晉家南作帝，京鎮北爲關。江水中分地，城樓下帶山。金陵事已往，青蓋理無還。落日空亭上，愁看龍尾灣。
臨江亭五詠 二 儲光羲
山橫小苑前，路盡大江邊。此地興王業，無如宋主賢。潮生建業水，風散廣陵煙。直望[清]波裏，秪言別有天。
臨江亭五詠 三 儲光羲
城頭落暮暉，城外擣秋衣。江水青雲挹，蘆花白雪飛。南州王氣疾，東國海風微。
臨江亭五詠 四 儲光羲
古木嘯寒禽，層城帶夕陰。梁園多綠柳，楚岸盡楓林。山際空爲險，江流長自深。平生何以恨，天地本無心。
臨江亭五詠 五 儲光羲
京山千里過，孤憤望中來。江勢將天合，城門向水開。落霞明楚岸，夕露濕吳臺。
餞張七琚任宗城即環之季也同產八人俱以才名知 儲光羲
他日曾遊魏，魏家餘趾存。可憐宮殿所，但見桑榆繁。此去拜新職，爲榮近故園。高陽八才子，況復在君門。
留別安慶李太守 儲光羲
明牧念行子，又言悲解攜。初筵方落日，醉止到鳴雞。過客來自北，大軍居在西。兵家如討逆，敢以庶盤溪。
泊江潭貽馬校書 儲光羲
明月掛青天，遙遙如目前。故人遊畫閣，却望似雲邊。水宿依漁父，歌聲好采蓮。采蓮江上曲，今夕爲君傳。
送沈校書吳中搜書 儲光羲
郊外亭臯遠，野中岐路分。苑門臨渭水，山翠雜春雲。秦閣多遺典，吳臺訪闕文。君王思校理，莫滯清江濆。
苑外至龍興院作 儲光羲
朝遊天苑外，忽見法筵開。山勢當空出，雲陰滿地來。疎鐘清月殿，幽梵靜花臺。日暮香林下，飄飄仙步迴。
題虬上人房 儲光羲
禪宮分兩地，釋子一爲心。入道無來去，清言見古今。江寒池水綠，山[暝]竹園深。別有中天月，遙遙散夕陰。
詠山泉 儲光羲
山中有流水，借問不知名。映地爲天色，飛空作雨聲。轉來深澗滿，分出小池平。恬澹無人見，年年長自清。
貽主客呂郎中 儲光羲
上士既開天，中朝爲得賢。青雲方羽翼，畫省比神仙。委佩雲霄裏，含香日月前。君王儻借問，客有上林篇。
答王十三維 儲光羲
門生故來往，知欲命浮觴。忽奉朝青閣，回車入上陽。落花滿春水，疎柳映新塘。是日歸來暮，勞君奏雅章。
奉和中書徐侍郎中書省玩白雲寄頴陽趙大 儲光羲
青闕朝初退，白雲遙在天。非關取雷雨，故欲伴神仙。泛灩鵷池曲，飄颻瑣闥前。猶多遠山意，幸入侍臣篇。
祭風伯壇應張太祝作 儲光羲
聖主御青春，綸言命使臣。將修風伯祀，更福太平人。帟幕宵聯事，壇場曉降神。帝心矜動物，非爲屬車人。
尋徐山人遇馬舍人 儲光羲
泊舟伊川右，正見野人歸。日暮春山綠，我心清且微。巖聲風雨度，水氣雲霞飛。復有金門客，來參蘿薜衣。
夜觀妓 儲光羲
白雪宜新舞，清宵召楚妃。嬌童攜錦薦，侍女整羅衣。花映垂鬟轉，香迎步履飛。徐徐歛長袖，雙燭送將歸。
洛橋送別 儲光羲
河橋送客舟，河水正安流。遠見輕橈動，遙憐故國遊。海禽逢早鴈，江月值新秋。一聽南津曲，分明散別愁。
秦中送人覲省 儲光羲
二月清江外，遙遙餞故人。南山晴有雪，東陌霽無塵。騎別章臺晚，舟行洛水春。知君梁苑去，日見白華新。
洛中送人還江東 儲光羲
洛城春雨霽，相送下江鄉。樹綠天津道，山明伊水陽。孤舟從此去，客思一何長。直望清波裏，唯餘落日光。
送姚六崑客任會稽何大蹇任孟縣 儲光羲
越城臨渤澥，晉國在河汾。仙綬兩鄉意，青郊一路分。野棠春未發，田雀暮成羣。他日思吳會，嘗因西北雲。
洛潭送人覲省 儲光羲
清洛帶芝田，東流入大川。舟輕水復急，別望杳如仙。細草生春岸，明霞散早天。送君唯一曲，當是白華篇。
送人隨大夫和蕃 儲光羲
西方有六國，國國願來賓。聖主今無外，懷柔遣使臣。大夫開幕府，才子作行人。解劒聊相送，邊城二月春。
仲夏餞魏四河北覲叔 儲光羲
落日臨御溝，送君還北州。樹涼征馬去，路暝歸人愁。吳嶽夏雲盡，渭河秋水流。東籬摘芳菊，想見竹林遊。
送人尋裴斐 儲光羲
柱史迴清憲，謫居臨漢川。遲君千里駕，方外賞雲泉。路斷因春水，山深隔暝煙。湘江見遊女，寄摘一枝蓮。
隴頭水送別 儲光羲
相送隴山頭，東西隴水流。從來心膽盛，今日爲君愁。暗雪迷征路，寒雲隱戍樓。唯餘旌斾影，相逐去悠悠。
送王上人還襄陽 儲光羲
朝看法雲散，知有至人還。送客臨伊水，行車出故關。天花滿南國，精舍在空山。雖復時來去，中心長日閑。
官莊池觀競渡 儲光羲
落日吹簫管，清池發櫂歌。船爭先後渡，岸激去來波。水葉藏魚鳥，林花間綺羅。踟躕仙女處，猶似望天河。
重寄虬上人 儲光羲
一作雲峰別，三看花柳朝。青山隔遠路，明月空長霄。鵲浴西江雨，雞鳴東海潮。此情勞夢寐，況道雙林遙。
藍上茅茨期王維補闕 儲光羲
山中人不見，雲去夕陽過。淺瀨寒魚少，叢蘭秋蝶多。老年疎世事，幽性樂天和。酒熟思才子，谿頭望玉珂。
大酺得長字韻時任安宜尉 儲光羲
大道啓元命，時人居太康。中朝發玄澤，下國被天光。明詔始端午，初筵當履霜。鼓鼙迎爽氣，羽籥映新陽。太守即懸圃，淮夷成葆疆。小臣慙下位，拜手頌靈長。
同張侍御鼎和京兆蕭兵曹華歲晚南園 儲光羲
公府傳休沐，私庭效陸沈。方知從大隱，非復在幽林。闕下忠貞志，人間孝友心。既將冠蓋雅，仍與薜蘿深。寒變中園柳，春歸上苑禽。池涵青草色，山帶白雲陰。潘岳閑居賦，鍾期流水琴。一經當自足，何用遺黃金。
奉酬張五丈垂贈 儲光羲
綵服去江汜，白雲生大梁。星辰動異色，羔鴈成新行。日望天朝近，時憂郢路長。情言間薖軸，惠念及滄浪。松柏以之茂，江湖亦自忘。賈生方弔屈，豈敢比南昌。
秦中守歲 儲光羲
衆星已窮次，青帝方行春。永感易成戚，離居難重陳。闔門守初夜，燎火到清晨。或念無生法，多傷未出塵。廣庭日將晏，虛室自爲賓。願以桑榆末，常逢甲子新。
獻高使君大酺作 儲光羲
肅穆郊禋畢，工歌賞事幷。三朝遵湛露，一道洽仁明。布德言皆應，無爲物自成。花添羅綺色，鶯亂管弦聲。獨有同高唱，空陪樂太平。
滎陽馬氏二子 儲光羲
聖君封太嶽，十月建行旃。輦路開千里，寒雲霽九天。故人多侍從，二子留伊川。河兗冰初合，關城月屢圓。暝過滎水上，聞說鄭卿賢。材蔽行人右，名居東里先。制巖開別業，桑柘亦依然。待至金園側，相將居一廛。
觀競渡 儲光羲
大夫沈楚水，千祀國人哀。習櫂江流長，迎神雨霧開。標隨綠雲動，船逆清波來。下怖魚龍起，上驚鳧鴈迴。能令秋大有，鼓吹遠相催。
田家即事 儲光羲
桑柘悠悠水蘸堤，晚風晴景不妨犂。高機猶織臥蠶子，下坂飢逢餉饁妻。杏色滿林羊酪熟，麥涼浮壠雉媒低。生時樂死皆由命，事在皇天志不迷。
洛陽道五首獻呂四郎中 一 儲光羲
洛水春冰開，洛城春水綠。朝看大道上，落花亂馬足。
洛陽道五首獻呂四郎中 二 儲光羲
劇孟不知名，千金買寶劍/。出入平津邸，自言嬌且豔。
洛陽道五首獻呂四郎中 三 儲光羲
大道直如髮，春日佳氣多。五陵貴公子，雙雙鳴玉珂。
洛陽道五首獻呂四郎中 四 儲光羲
春風二月時，道傍柳堪把。上枝覆官閣，下枝覆車馬。
洛陽道五首獻呂四郎中 五 儲光羲
洛水照千門，千門碧空裏。少年不得志，走馬遊新市。
同武平一員外遊湖 儲光羲
竹吹留歌扇，蓮香入舞衣。前溪多曲漵，乘興莫先歸。
長安道 一 儲光羲
鳴鞭過酒肆，袨服遊倡門。百萬一時盡，含情無片言。
長安道 二 儲光羲
西行一千里，暝色生寒樹。暗聞歌吹聲，知是長安路。
江南曲四首 一 儲光羲
綠江深見底，高浪直翻空。慣是湖邊住，舟輕不畏風。
江南曲四首 二 儲光羲
逐流牽荇葉，綠岸摘蘆苗。爲惜鴛鴦鳥，輕輕動畫橈。
江南曲四首 三 儲光羲
日暮長江裏，相邀歸渡頭。落花如有意，來去逐船流。
江南曲四首 四 儲光羲
隔江看樹色，沿月聽歌聲。不是長干住，那從此路行。
關山月 儲光羲
一鴈過連營，繁霜覆古城。胡笳在何處？半夜起邊聲。
滄浪峽 儲光羲
滄浪臨古道，道上若成塵。自有滄浪峽，誰爲無事人。
奉真觀 儲光羲
真門逈向北，馳道直向西。爲與天光近，雲色成虹霓。
明妃曲四首 一 儲光羲
西行隴上泣胡天，南向雲中指渭川。毳幕夜來時宛轉，何由得似漢王邊。
明妃曲四首 二 儲光羲
胡王知妾不勝悲，樂府皆傳漢國辭。朝來馬上箜篌引，稍似宮中閑夜時。
明妃曲四首 三 儲光羲
日暮驚沙亂雪飛，傍人相勸易羅衣。強來前殿看歌舞，共待單于夜獵歸。
明妃曲四首 四 儲光羲
彩騎雙雙引寶車，羌笛兩兩奏胡笳。若爲別得橫橋路，莫隱宮中玉樹花。
同武平一員外遊湖五首時武貶金壇令 一 儲光羲
紅荷碧篠夜相鮮，皂蓋蘭橈浮翠筵。舟中對舞邯鄲曲，月下雙彈盧女弦。
同武平一員外遊湖五首時武貶金壇令 二 儲光羲
青林碧嶼暗相期，緩楫揮觥欲賦詩。借問高歌凡幾轉，河低月落五更時。
同武平一員外遊湖五首時武貶金壇令 三 儲光羲
朝來仙閣聽弦歌，暝入花亭見綺羅。池邊命酒憐風月，浦口回船惜芰荷。
同武平一員外遊湖五首時武貶金壇令 四 儲光羲
朦朧竹影蔽巖扉，淡蕩荷風飄舞衣。舟尋綠水宵將半，月隱青林人未歸。
同武平一員外遊湖五首時武貶金壇令 五 儲光羲
花潭竹嶼傍幽蹊，畫檝浮空入夜溪。芰荷覆水船難進，歌舞留人月易低。
變行路難 王昌齡
向晚橫吹悲，風動馬嘶合。前趨引旗節，千里陣雲帀。單于下陰山，砂礫空颯颯。封侯取一戰，豈復念閨閤。
塞下曲四首 一 王昌齡
蟬鳴空桑林，八月蕭關道。出塞入塞寒，處處黃蘆草。從來幽幷客，皆共塵沙老。莫學遊俠兒，矜夸紫騮好。
塞下曲四首 二 王昌齡
飲馬渡秋水，水寒風似刀。平沙日未沒，黯黯見臨洮。昔日長城戰，咸言意氣高。黃塵足今古，白骨亂蓬蒿。
塞下曲四首 三 王昌齡
奉詔甘泉宮，總徵天下兵。朝廷備禮出，郡國豫郊迎。紛紛幾萬人，去者無全生。臣願節宮廐，分以賜邊城。
塞下曲四首 四 王昌齡
邊頭何慘慘，已葬霍將軍。部曲皆相弔，燕南代北聞。功勳多被黜，兵馬亦尋分。更遣黃龍戍，唯當哭塞雲。
塞上曲 王昌齡
秋風夜渡河，吹却鴈門桑。遙見胡地獵，鞲馬宿嚴霜。五道分兵去，孤軍百戰場。功多翻下獄，士卒但心傷。
從軍行二首 一 王昌齡
向夕臨大荒，朔風軫歸慮。平沙萬里餘，飛鳥宿何處？虜騎獵長原，翩翩傍河去。邊聲搖白草，海氣生黃霧。百戰苦風塵，十年履霜露。雖投定遠筆，未坐將軍樹。早知行路難，悔不理章句。
從軍行二首 二 王昌齡
秋草馬蹄輕，角弓持弦急。去爲龍城戰，正值胡兵襲。軍氣橫大荒，戰酣日將入。長風金鼓動，白露鐵衣濕。四起愁邊聲，南庭時佇立。斷蓬孤自轉，寒雁飛相及。萬里雲沙漲，平原冰霰澀。惟聞漢使還，獨向刀環泣。
少年行二首 一 王昌齡
西陵俠少年，送客短長亭。青槐夾兩道，白馬如流星。聞道羽書急，單于寇井陘。氣高輕赴難，誰顧燕山銘。
少年行二首 二 王昌齡
走馬遠相尋，西樓下夕陰。結交期一劒，留意贈千金。高閣歌聲遠，重門柳色深。夜闌須盡飲，莫負百年心。
長歌行 王昌齡
曠野饒悲風，颼颼黃蒿草。繫馬倚白楊，誰知我懷抱。所是同袍者，相逢盡衰老。北登漢家陵，南望長安道。下有枯樹根，上有鼯鼠窠。高皇子孫盡，千載無人過。寶玉頻發掘，精靈其奈何？人生須達命，有酒且長歌。
悲哉行 王昌齡
勿聽白頭吟，人間易憂怨。若非滄浪子，安得從所願。北上太行山，臨風閱吹萬。長雲數千里，倏忽還膚寸。觀其微滅時，精意莫能論。百年不容息，是處生意蔓。始悟海上人，辭君永飛遯。
放歌行 王昌齡
南渡洛陽津，西望十二樓。明堂坐天子，月朔朝諸侯。清樂動千門，皇風被九州。慶雲從東來，泱漭抱日流。昇平貴論道，文墨將何求？有詔徵草澤，微誠將獻謀。冠冕如星羅，拜揖曹與周。望塵非吾事，入賦且遲留。幸蒙國士識，因脫負薪裘。今者放歌行，以慰梁甫愁。但營數斗祿，奉養每豐羞。若得金膏遂，飛雲亦何儔。
越女 王昌齡
越女作桂舟，還將桂爲楫。湖上水渺漫，清江不可涉。摘取芙蓉花，莫摘芙蓉葉。將歸問夫壻，顏色何如妾。
鄭縣宿陶太公館中贈馮六元二 王昌齡
儒有輕王侯，脫略當事務。本家藍田下，非爲漁弋故。無何困躬耕，且欲馳永路。幽居與君近，出谷同所騖。昨日辭石門，五年變秋露。雲龍未相感，干謁亦已屢。子爲黃綬羈，余忝蓬山顧。京門望西嶽，百里見郊樹。飛雨祠上來，靄然關中暮。驅車鄭城宿，秉燭論往素。山月出華陰，開此河渚霧。清光比故人，豁達展心晤。馮公尚戢翼，元子仍跼步。拂衣易爲高，淪跡難有趣。張范善終始，吾等豈不慕。罷酒當涼風，屈伸備冥數。
聽彈風入松闋贈楊補闕 王昌齡
商風入我絃，夜竹深有露。絃悲與林寂，清景不可度。寥落幽居心，颼飀青松樹。松風吹草白，溪水寒日暮。聲意去復還，九變待一顧。空山多雨雪，獨立君始悟。
緱氏尉沈興宗置酒南谿留贈 王昌齡
林色與溪古，深篁引幽翠。山尊在漁舟，棹月情已醉。始窮清源口，壑絕人境異。春泉滴空崖，萌草拆陰地。久之風榛寂，遠聞樵聲至。海雁時獨飛，永然滄洲意。古時青冥客，滅跡淪一尉。吾子躊躇心，豈其紛埃事。緱峯信所剋，濟北余乃遂。齊物意已會，息肩理猶未。卷舒形性表，脫略賢哲議。仲月期角巾，飯僧嵩陽寺。
爲張僓贈閻使臣 王昌齡
哀哀獻玉人，楚國同悲辛。泣盡繼以血，何由辨其真。賴承琢磨惠，復使光輝新。猶畏讒口疾，棄之如埃塵。
贈史昭 王昌齡
東林月未升，廓落星與漢。是夕鴻始來，齋中起長歎。懷哉望南浦，眇然夜將半。但有秋水聲，愁使心神亂。握中何爲贈，瑤草已衰散。海鱗未化時，各在天一岸。
秋山寄陳讜言 王昌齡
巖間寒事早，衆山木已黃。北風何蕭蕭，茲夕露爲霜。感激未能寐，中宵時慨慷。黃蟲初悲鳴，玄鳥去我梁。獨臥時易晚，離羣情更傷。思君若不及，鴻雁今南翔。
出郴山口至疊石灣野人室中寄張十一 王昌齡
櫧柟無冬春，柯葉連峯稠。陰壁下蒼黑，煙含清江樓。景開獨沿曳，響答隨興酬。旦夕望吾友，如何迅孤舟。疊沙積爲崗，崩剝雨露幽。石脉盡橫亙，潛潭何時流。既見萬古色，頗盡一物由。永與世人遠，氣還草木收。盈縮理無餘，今往何必憂。郴土羣山高，耆老如中州。孰云議舛降，豈是娛宦遊。陰火昔所伏，丹砂將爾謀。昨臨蘇耽井，復向衡陽求。同疚來相依，脫身當有籌。數月乃離居，風湍成阻脩。野人善竹器，童子能谿謳。寒夜波蕩漾，羇鴻去悠悠。
宿灞上寄侍御璵弟 王昌齡
獨飲灞上亭，寒山青門外。長雲驟落日，桑棗寂已晦。古人驅馳者，宿此凡幾代。佐邑由東南，豈不知進退。吾宗秉全璞，楚得璆琳最。茅山就一徵，柏署起三載。道契非物理，神交無留礙。知我滄溟心，脫略腐儒輩。孟冬鑾輿出，陽谷羣臣會。半夜馳道喧，五侯擁軒蓋。是時燕齊客，獻術蓬瀛內。甚悅我皇心，得與王母對。賤臣欲干謁，稽首期殞碎。哲弟感我情，問易窮否泰。良馬足尚踠，寶刀光未淬。昨聞羽書飛，兵氣連朔塞。諸將多失律，廟堂始追悔。安能召書生，願得論要害。戎夷非草木，侵逐使狼狽。雖有屠城功，亦有降虜輩。兵糧如山積，恩澤如雨霈。羸卒不可興，磧地無足愛。若用匹夫策，坐令軍圍潰。不費黃金資，寧求白璧賚。明主憂既遠，邊事亦可大。荷寵務推誠，離言深慷慨。霜搖直指草，燭引明光珮。公論日夕阻，朝廷磋跎會。孤城海門月，萬里流光帶。不應百尺松，空老鍾山靄。
次汝中寄河南陳贊府 王昌齡
汝山方聯延，伊水纔明滅。遙見入楚雲，又此空館月。紛然馳夢想，不謂遠離別。京邑多歡娛，衡湘蹔沿越。明湖春草遍，秋桂白花發。豈惟長思君，日夕在魏闕。
代扶風主人答 王昌齡
殺氣凝不流，風悲日彩寒。浮埃起四遠，遊子彌不歡。依然宿扶風，沽酒聊自寬。寸心亦未理，長鋏誰能彈。主人就我飲，對我還慨歎。便泣數行淚，因歌行路難。十五役邊地，三回討樓蘭。連年不解甲，積日無所餐。將軍降匈奴，國使沒桑乾。去時三十萬，獨自還長安。不信沙場苦，君看刀箭瘢。鄉親悉零落，冢墓亦摧殘。仰攀青松枝，慟絕傷心肝。禽獸悲不去，路傍誰忍看。幸逢休明代，寰宇靜波瀾。老馬思伏櫪，長鳴力已殫。少年與運會，何事發悲端。天子初封禪，賢良刷羽翰。三邊悉如此，否泰亦須觀。
酬鴻臚裴主簿雨後北樓見贈 王昌齡
暮霞照新晴，歸雲猶相逐。有懷晨昏暇，想見登眺目。問禮侍彤襜，題詩訪茅屋。高樓多古今，陳事滿陵谷。地久微子封，臺餘孝王築。裴回顧霄漢，豁達俯川陸。遠水對孤城，長天向喬木。公門何清靜，列戟森已肅。不歎攜手稀，常思著鞭速。終當拂羽翰，輕舉隨鴻鵠。
送任五之桂林 王昌齡
楚客醉孤舟，越水將引棹。山爲兩鄉別，月帶千里貌。羇譴同繒綸，僻幽聞虎豹。桂林寒色在，苦節知所效。
山中別龐十 王昌齡
幽娟松篠徑，月出寒蟬鳴。散髮臥其下，誰知孤隱情。吟時白雲合，釣處玄潭清。瓊樹方杳靄，鳳兮保其貞。
送韋十二兵曹 王昌齡
縣職如長纓，終日檢我身。平明趨郡府，不得展故人。故人念江湖，富貴如埃塵。迹在戎府掾，心遊天台春。獨立浦邊鶴，白雲長相親。南風忽至吳，分散還入秦。寒夜天光白，海淨月色真。對坐論歲暮，絃悲豈無因。平生馳驅分，非謂桮酒仁。出處兩不合，忠貞何由伸。看君孤舟去，且欲歌垂綸。
東京府縣諸公與綦毋潛李頎相送至白馬寺宿 王昌齡
鞍馬上東門，裴回入孤舟。賢豪相追送，即櫂千里流。赤岸落日在，空波微煙收。薄宦忘機括，醉來即淹留。月明見古寺，林外登高樓。南風開長廊，夏夜如涼秋。江月照吳縣，西歸夢中遊。
送東林廉上人歸廬山 王昌齡
石溪流已亂，苔徑人漸微。日暮東林下，山僧還獨歸。昔爲廬峰意，況與遠公違。道性深寂寞，世情多是非。會尋名山去，豈復望清輝。
留別岑參兄弟 王昌齡
江城建業樓，山盡滄海頭。副職守茲縣，東南櫂孤舟。長安故人宅，秣馬經前秋。便以風雪暮，還爲縱飲留。貂蟬七葉貴，鴻鵠萬里遊。何必念鐘鼎，所在烹肥牛。爲君嘯一曲，且莫彈箜篌。徒見枯者豔，誰言直如鉤。岑家雙瓊樹，騰光難爲儔。誰言青門悲，俯期吳山幽。日西石門嶠，月吐金陵洲。追隨探靈怪，豈不驕王侯。
送劉眘虛歸取宏詞解 王昌齡
太清聞海鶴，遊子引鄉眄。聲隨羽儀遠，勢與歸雲便。青桂春再榮，白雲暮來變。遷飛在禮儀，豈復淚如霰。
巴陵別劉處士 王昌齡
劉生隱岳陽，心遠洞庭水。偃帆入山郭，一宿楚雲裏。竹映秋館深，月寒江風起。煙波桂陽接，日夕數千里。嫋嫋清夜猿，孤舟坐如此。湘中有來鴈，雨雪候音旨。
淇上酬薛據兼寄郭微 王昌齡
自從別京華，我心乃蕭索。十年守章句，萬里空寥落。北上登薊門，茫茫見沙漠。倚劒對風塵，慨然思衞霍。拂衣去燕趙，驅馬悵不樂。天長滄洲路，日暮邯鄲郭。酒肆或淹留，漁澤屢棲泊。獨行備艱難，孰辭千鼎鑊。皇情念淳古，時俗何浮薄。理道須任賢，安人在求瘼。故交負奇才，逸氣包謇諤。隱軫經濟策，縱橫建安作。才望忽先鳴，風期無宿諾。飄颻勞州縣，迢遞限言謔。東馳眇貝丘，西顧彌虢略。淇水徒自深，浮雲不堪託。吾謀適可用，天道豈遼廓。不然買山田，一身與耕鑿。
詠史 王昌齡
荷畚至洛陽，杖策遊北門。天下盡兵甲，豺狼滿中原。明夷方遘患，顧我徒崩犇。自慙菲薄才，誤蒙國士恩。位重任亦重，時危志彌敦。西北未及終，東南不可吞。進則耻保躬，退乃爲觸藩。歎息嵩山老，而後知其尊。
雜興 王昌齡
握中銅匕首，粉剉楚山鐵。義士頻報讎，殺人不曾缺。可悲燕丹事，終被狼虎滅。一舉無兩全，荆軻遂爲血。誠知匹夫勇，何取萬人傑。無道吞諸侯，坐見九州裂。
秋興 王昌齡
日暮西北堂，涼風洗脩木。著書在南窗，門館常肅肅。苔草延古意，視聽轉幽獨。或問余所營，刈黍就寒谷。
齋心 王昌齡
女蘿覆石壁，溪水幽濛朧。紫葛蔓黃花，娟娟寒露中。朝飲花上露，夜臥松下風。雲英化爲水，光采與我同。日月蕩精魄，寥寥天宇空。
獨遊 王昌齡
林臥情每閒，獨遊景常晏。時從灞陵下，垂釣往南澗。手攜雙鯉魚，目送千里鴈。悟彼飛有適，知此罹憂患。放之清冷泉，因得省疎慢。永懷青岑客，廻首白雲間。神超物無違，豈繫名與宦。
香積寺禮拜萬廻平等二聖僧塔 王昌齡
真無御化來，借有乘化歸。如彼雙塔內，孰能知是非。愚也駭蒼生，聖哉爲帝師。當爲時世出，不由天地資。萬廻主此方，平等性無違。今我一禮心，億劫同不移。肅肅松柏下，諸天來有時。
就道士問周易參同契 王昌齡
仙人騎白鹿，髮短耳何長。時余采菖蒲，忽見嵩之陽。稽首求丹經，乃出懷中方。披讀了不悟，歸來問嵇康。嗟余無道骨，發我入太行。
諸官遊招隱寺 王昌齡
山館人已空，青蘿換風雨。自從永明世，月向龍宮吐。鑿井長幽泉，白雲今如古。應真坐松柏，錫杖挂窗戶。口云七十餘，能救諸有苦。回指巖樹花，如聞道場鼓。金色身壤滅，真如性無主。僚友同一心，清光遣誰取。
宴南亭 王昌齡
寒江暎村林，亭上納鮮潔。楚客共閑飲，靜坐金管闋。酣竟日入山，暝來雲歸穴。城樓空杳靄，猿鳥備清切。物狀如絲綸，上心爲予決。訪君東溪事，早晚樵路絕。
何九於客舍集 王昌齡
客有住桂陽，亦如巢林鳥。罍觴且終宴，功業曾未了。山月空霽時，江明高樓曉。門前泊舟檝，行次入松篠。此意投贈君，滄波風褭褭。
觀江淮名勝圖 王昌齡
刻意吟雲山，尤知隱淪妙。遠公何爲者，再詣臨海嶠。而我高其風，披圖得遺照。援毫無逃境，遂展千里眺。淡掃荆門煙，明標赤城燒。青葱林間嶺，隱見淮海徼。但指香爐頂，無聞白猿嘯。沙門既云滅，獨往豈殊調。感對懷拂衣，胡寧事漁釣。安期始遺舃，千古謝榮耀。投跡庶可齊，滄浪有孤棹。
灞上閒居 王昌齡
鴻都有歸客，偃臥滋陽村。軒冕無枉顧，清川照我門。空林網夕陽，寒鳥赴荒園。廓落時得意，懷哉莫與言。庭前有孤鶴，欲啄常翩翻。爲我銜素書，弔彼顏與原。二君既不朽，所以慰其魂。
風涼原上作 王昌齡
陰岑宿雲歸，烟霧濕松柏。風淒日初曉，下嶺望川澤。遠山無晦明，秋水千里白。佳氣盤未央，聖人在凝碧。關門阻天下，信是帝王宅。海內方晏然，廟堂有奇策。時貞守全運，罷去遊說客。予忝蘭臺人，幽尋免貽責。
江上聞笛 王昌齡
橫笛怨江月，扁舟何處尋。聲長楚山外，曲繞胡關深。相去萬餘里，遙傳此夜心。寥寥浦漵寒，響盡惟幽林。不知誰家子，復奏邯鄲音。水客皆擁棹，空霜遂盈襟。羸馬望北走，遷人悲越吟。何當邊草白，旌節隴城陰。
太湖秋夕 王昌齡
水宿煙雨寒，洞庭霜落微。月明移舟去，夜靜魂夢歸。暗覺海風度，蕭蕭聞鴈飛。
趙十四兄見訪 王昌齡
客來舒長簟，開閤延清風。但有無絃琴，共君盡尊中。晚來常讀易，頃者欲還嵩。世事何須道，黃精且養蒙。嵇康殊寡識，張翰獨知終。忽憶鱸魚鱠，扁舟往江東。
過華陰 王昌齡
雲起太華山，雲山互明滅。東峯始含景，了了見松雪。羇人感幽棲，窅暎轉奇絕。欣然忘所疲，永望吟不輟。信宿百餘里，出關玩新月。何意昨來心，遇物遂遷別。人生屢如此，何以肆愉悅。
九江口作 王昌齡
漭漭江勢闊，雨開潯陽秋。驛門是高岸，望盡黃蘆洲。水與五谿合，心期萬里遊。明時無棄才，謫去隨孤舟。鷙鳥立寒木，丈夫佩吳鉤。何當報君恩，却繫單于頭。
大梁途中作 王昌齡
怏怏步長道，客行渺無端。郊原欲下雪，天地稜稜寒。當時每酣醉，不覺行路難。今日無酒錢，悽惶向誰歎。
途中作 王昌齡
遊人愁歲晏，早起遵王畿。墜葉吹未曉，疎林月微微。驚禽棲不定，寒獸相因依。歎此霜露下，復聞鴻雁飛。渺然江南意，惜與中途違。羇旅悲壯髮，別離念征衣。永圖豈勞止，明節期所歸。寧厭楚山曲，無人長掩扉。
山行入涇州 王昌齡
倦此山路長，停驂問賓御。林巒信回惑，白日落何處。徙倚望長風，滔滔引歸慮。微雨隨雲收，濛濛傍山去。西臨有邊邑，北走盡亭戍。涇水橫白烟，州城隱寒樹。所嗟異風俗，已自少情趣。豈伊懷土多，觸目忻所遇。
小敷谷龍潭祠作 王昌齡
崖谷歕疾流，地中有雷集。百泉勢相蕩，巨石皆却立。跳波沸崢嶸，深處不可挹。昏爲蛟龍怒，清見雲雨入。靈怪祟偏祠，廢興自茲邑。沈淫頃多昧，檐宇遂不葺。吾聞被明典，盛德惟世及。生人載山川，血食報原隰。豈伊駭微險，將以循甿揖。口飛振呂梁，忠信亦我習。波流浸已廣，悔吝在所汲。谿水有清源，褰裳靡沾濕。
段宥廰孤桐 王昌齡
鳳皇所宿處，月暎孤桐寒。槁葉零落盡，空柯蒼翠殘。虛心誰能見，直影非無端。響發調尚苦，清商勞一彈。
琴 王昌齡
孤桐秘虛鳴，樸素傳幽真。髣髴絃指外，遂見初古人。意遠風雪苦，時來江山春。高宴未終曲，誰能辨經綸。
初日 王昌齡
初日淨金閨，先照牀前暖。斜光入羅幕，稍稍親絲管。雲髮不能梳，楊花更吹滿。
失題 王昌齡
姦雄乃得志，遂使羣心搖。赤風蕩中原，烈火無遺巢。一人計不用，萬里空蕭條。
贈宇文中丞 王昌齡
僕本濩落人，辱當州郡使。量力頗及早，謝歸今即已。蕭蕭若凌虛，衿帶頃消靡。車服卒然來，涔陽作遊子。鬱鬱寡開顏，默默獨行李。忽逢平生友，一笑方在此。秋清寧風日，楚思浩雲水。爲語弋林者，冥冥鴻遠矣。
箜篌引 王昌齡
盧谿郡南夜泊舟，夜聞兩岸羌戎謳。其時月黑猿啾啾，微雨霑衣令人愁。有一遷客登高樓，不言不寐彈箜篌。彈作薊門桑葉秋，風沙颯颯青冢頭。將軍鐵驄汗血流，深入匈奴戰未休。黃旗一點兵馬收，亂殺胡人積如丘。瘡病驅來配邊州，仍披漠北羔羊裘。顏色飢枯掩面羞，眼眶淚滴深兩眸。思還本鄉食犛牛，欲語不得指咽喉。或有強壯能吚嚘，意說被他邊將讎。五世屬藩漢主留，碧毛氈帳河曲遊。橐駞五萬部落稠，勅賜飛鳳金兜鍪。爲君百戰如過籌，靜掃陰山無鳥投。家藏鐵券特承優，黃金千斤不稱求。九族分離作楚囚，深谿寂寞絃苦幽。草木悲感聲颼飀，僕本東山爲國憂。明光殿前論九疇，簏讀兵書盡冥搜。爲君掌上施權謀，洞曉山川無與儔。紫宸詔發遠懷柔，搖筆飛霜如奪鉤。鬼神不得知其由，憐愛蒼生比蚍蜉。朔河屯兵須漸抽，盡遣降來拜御溝。
烏棲曲 王昌齡
白馬逐朱車，黃昏入狹邪。柳樹烏爭宿，爭枝未得飛上屋。東房少婦壻從軍，每聽烏啼知夜分。
城傍曲 王昌齡
秋風鳴桑條，草白狐兔驕。邯鄲飲來酒未消，城北原平掣皂鵰。射殺空營兩騰虎，廻身却月佩弓弰。
行路難 王昌齡
雙絲作綆繫銀瓶，百尺寒泉轆轤上。懸絲一絕不可望，似妾傾心在君掌。人生意氣好遷捐，只重狂花不重賢。宴罷調箏奏離鶴，廻嬌轉盼泣君前。君不見眼前事，豈保須臾心勿異。西山日下雨足稀，側有浮雲無所寄。但願莫忘前者言，剉骨黃塵亦無愧。行路難，勸君酒，莫辭煩，美酒千鍾猶可盡，心中片愧何可論。一聞漢主思故劍，使妾長嗟萬古魂。
奉贈張荆州 王昌齡
祝融之峯紫雲銜，翠如何其雪嶄嵓。邑西有路緣石壁，我欲從之臥穹嵌。魚有心兮脫網罟，江無人兮鳴楓杉。王君飛舄仍未去，蘇耽宅中意遙緘。
駕出長安 王昌齡
聖德超千古，皇風扇九圍。天廻萬象出，駕動六龍飛。淑氣來黃道，祥雲覆紫微。太平多扈從，文物有光輝。
駕幸河東 王昌齡
晉水千廬合，汾橋萬國從。開唐天業盛，入沛聖恩濃。下輦廻三象，題碑任六龍。睿明懸日月，千歲此時逢。
胡笳曲 王昌齡
城南虜已合，一夜幾重圍。自有金笳引，能霑出塞衣。聽臨關月苦，清入海風微。三奏高樓曉，胡人掩涕歸。
潞府客亭寄崔鳳童 王昌齡
蕭條郡城閉，旅館空寒烟。秋月對愁客，山鐘搖暮天。新知偶相訪，斗酒情依然。一宿阻長會，清風徒滿川。
和振上人秋夜懷士會 王昌齡
白露傷草木，山風吹夜寒。遙林夢親友，高興發雲端。郭外秋聲急，城邊月色殘。瑤琴多遠思，更爲客中彈。
送李擢遊江東 王昌齡
清洛日夜漲，微風引孤舟。離腸便千里，遠夢生江樓。楚國橙橘暗，吳門煙雨愁。東南具今古，歸望山雲秋。
沙苑南渡頭 王昌齡
秋霧連雲白，歸心浦漵懸。津人空守纜，村館復臨川。篷隔蒼茫雨，波連演漾田。
客廣陵 王昌齡
樓頭廣陵近，九月在南徐。秋色明海縣，寒烟生里閭。夜帆歸楚客，昨日度江書。爲問易名叟，垂綸不見魚。
遇薛明府謁聰上人 王昌齡
欣逢柏梁故，共謁聰公禪。石室無人到，繩牀見虎眠。陰崖常抱雪，枯澗爲生泉。出處雖雲異，同歡在法筵。
謁焦鍊師 王昌齡
中峯青苔壁，一點雲生時。豈意石堂裏，得逢焦鍊師。爐香淨琴案，松影閑瑤墀。拜受長年藥，翩翻西海期。
寒食即事 王昌齡
晉陽寒食地，風俗舊來傳。雨滅龍蛇火，春生鴻雁天。泣多流水漲，歌發舞雲旋。西見之推廟，空爲人所憐。
九日登高 王昌齡
青山遠近帶皇州，霽景重陽上北樓。雨歇亭臯仙菊潤，霜飛天苑御梨秋。茱萸插鬢花宜壽，翡翠橫釵舞作愁。謾說陶潛籬下醉，何曾得見此風流。
萬歲樓 王昌齡
江上巍巍萬歲樓，不知經歷幾千秋。年年喜見山長在，日日悲看水獨流。猿狖何曾離暮嶺，鸕鶿空自泛寒洲。誰堪登望雲烟裏，向晚茫茫發旅愁。
送歐陽會稽之任 王昌齡
懷祿貴心賞，東流山水長。官移會稽郡，地邇上虞鄉。緩帶屏紛雜，漁舟臨訟堂。逶迤迴谿趣，猿嘯飛鳥行。萬室霽朝雨，千峰迎夕陽。輝輝遠洲暎，曖曖澄湖光。白髮有高士，青春期上皇。應須枉車歇，爲我訪荷裳。
東谿翫月 王昌齡
月從斷山口，遙吐柴門端。萬木分空霽，流陰中夜攢。光連虛象白，氣與風露寒。谷靜秋泉響，巖深青靄殘。澄清入幽夢，破影抱空巒。恍惚琴窗裏，松谿曉思難。
朝來曲 王昌齡
月昃鳴珂動，花連繡戶春。盤龍玉臺鏡，唯待畫眉人。
答武陵田太守 王昌齡
仗劒行千里，微軀感一言。曾爲大梁客，不負信陵恩。
題灞池二首 一 王昌齡
腰鎌欲何之，東園刈秋韭。世事不復論，悲歌和樵叟。
題灞池二首 二 王昌齡
開門望長川，薄暮見漁者。借問白頭翁，垂綸幾年也。
題僧房 王昌齡
椶櫚花滿院，苔蘚入閑房。彼此名言絕，空中聞異香。
送胡大 王昌齡
荆門不堪別，況乃瀟湘秋。何處遙望君，江邊明月樓。
送郭司倉 王昌齡
暎門淮水綠，留騎主人心。明月隨良掾，春潮夜夜深。
送張四 王昌齡
楓林已愁暮，楚水復堪悲。別後冷山月，清猿無斷時。
武陵田太守席送司馬盧谿 王昌齡
諸侯分楚郡，飲餞五谿春。山水清暉遠，俱憐一逐臣。
送譚八之桂林 王昌齡
客心仍在楚，江館復臨湘。別意猿鳥外，天寒桂水長。
從軍行七首 一 王昌齡
烽火城西百尺樓，黃昏獨上海風秋。更吹羌笛關山月，無那金閨萬里愁。
從軍行七首 二 王昌齡
琵琶起舞換新聲，總是關山舊別情。撩亂邊愁聽不盡，高高秋月照長城。
從軍行七首 三 王昌齡
關城榆葉早疎黃，日暮雲沙古戰場。表請回軍掩塵骨，莫教兵士哭龍荒。
從軍行七首 四 王昌齡
青海長雲暗雪山，孤城遙望玉門關。黃沙百戰穿金甲，不破樓蘭終不還。
從軍行七首 五 王昌齡
大漠風塵日色昏，紅旗半捲出轅門。前軍夜戰洮河北，已報生擒吐谷渾。
從軍行七首 六 王昌齡
胡瓶落膊紫薄汗，碎葉城西秋月團。明敕星馳封寶劒，辭君一夜取樓蘭。
從軍行七首 七 王昌齡
玉門山嶂幾千重，山北山南總是烽。人依遠戍須看火，馬踏深山不見蹤。
出塞二首 一 王昌齡
秦時明月漢時關，萬里長征人未還。但使龍城飛將在，不教胡馬度陰山。
出塞二首 二 王昌齡
騮馬新跨白玉鞍，戰罷沙場月色寒。城頭鐵鼓聲猶振，匣裏金刀血未乾。
采蓮曲二首 一 王昌齡
吳姬越豔楚王妃，爭弄蓮舟水濕衣。來時浦口花迎入，采罷江頭月送歸。
采蓮曲二首 二 王昌齡
荷葉羅裙一色裁，芙蓉向臉兩邊開。亂入池中看不見，聞歌始覺有人來。
殿前曲二首 一 王昌齡
貴人妝梳殿前催，香風吹入殿後來。仗引笙歌大宛馬，白蓮花發照池臺。
殿前曲二首 二 王昌齡
胡部笙歌西殿頭，梨園弟子和涼州。新聲一段高樓月，聖主千秋樂未休。
西宮春怨 王昌齡
西宮夜靜百花香，欲捲珠簾春恨長。斜抱雲和深見月，朦朧樹色隱昭陽。
長信秋詞五首 一 王昌齡
金井梧桐秋葉黃，珠簾不捲夜來霜。熏籠玉枕無顏色，臥聽南宮清漏長。
長信秋詞五首 二 王昌齡
高殿秋砧響夜闌，霜深猶憶御衣寒。銀燈青瑣裁縫歇，還向金城明主看。
長信秋詞五首 三 王昌齡
奉帚平明金殿開，且將團扇暫裴回。玉顏不及寒鴉色，猶帶[昭]陽日影來。
長信秋詞五首 四 王昌齡
真成薄命久尋思，夢見君王覺後疑。火照西宮知夜飲，分明複道奉恩時。
長信秋詞五首 五 王昌齡
長信宮中秋月明，昭陽殿下擣衣聲。白露堂中細草跡，紅羅帳裏不勝情。
青樓曲二首 一 王昌齡
白馬金鞍從武皇，旌旗十萬宿長楊。樓頭小婦鳴箏坐，遙見飛塵入建章。
青樓曲二首 二 王昌齡
馳道楊花滿御溝，紅妝縵綰上青樓。金章紫綬千餘騎，夫壻朝回初拜侯。
浣紗女 王昌齡
錢塘江邊是誰家，江上女兒全勝花。吳王在時不得出，今日公然來浣紗。
閨怨 王昌齡
閨中少婦不曾愁，春日凝妝上翠樓。忽見陌頭楊柳色，悔教夫壻覓封侯。
甘泉歌 王昌齡
乘輿執玉已登壇，細草霑衣春殿寒。昨夜雲生拜初月，萬年甘露水晶盤。
寄穆侍御出幽州 王昌齡
一從恩譴度瀟湘，塞北江南萬里長。莫道薊門書信少，鴈飛猶得到衡陽。
至南陵答皇甫岳 王昌齡
與君同病復漂淪，昨夜宣城別故人。明主恩深非歲久，長江還共五谿濱。
西江寄越弟 王昌齡
南浦逢君嶺外還，沅谿更遠洞庭山。堯時恩澤如春雨，夢裏相逢同入關。
宴春源 王昌齡
源向春城花幾重，江明深翠引諸峯。與君醉失松溪路，山館寥寥傳暝鐘。
龍標野宴 王昌齡
沅溪夏晚足涼風，春酒相攜就竹叢。莫道絃歌愁遠謫，青山明月不曾空。
聽流人水調子 王昌齡
孤舟微月對楓林，分付鳴箏與客心。嶺色千重萬重雨，斷絃收與淚痕深。
梁苑 王昌齡
梁園秋竹古時烟，城外風悲欲暮天。萬乘旌旗何處在？平臺賓客有誰憐。
送狄宗亨 王昌齡
秋在水清山暮蟬，洛陽樹色鳴臯烟。送君歸去愁不盡，又惜空度涼風天。
芙蓉樓送辛漸二首 一 王昌齡
寒雨連天夜入湖，平明送客楚山孤。洛陽親友如相問，一片冰心在玉壺。
芙蓉樓送辛漸二首 二 王昌齡
丹陽城南秋海陰，丹陽城北楚雲深。高樓送客不能醉，寂寂寒江明月心。
送李五 王昌齡
玉盌金罍傾送君，江西日入起黃雲。扁舟乘月暫來去，誰道滄浪吳楚分。
送竇七 王昌齡
清江月色傍林秋，波上熒熒望一舟。鄂渚輕帆須早發，江邊明月爲君留。
留別司馬太守 王昌齡
辰陽太守念王孫，遠謫沅谿何可論。黃鶴青雲當一舉，明珠吐著抱君恩。
盧溪主人 王昌齡
武陵溪口駐扁舟，溪水隨君向北流。行到荆門上三峽，莫將孤月對猿愁。
送程六 王昌齡
冬夜傷離在五溪，青魚雪落鱠橙虀。武岡前路看斜月，片片舟中雲向西。
別辛漸 王昌齡
別館蕭條風雨寒，扁舟月色渡江看。酒酣不識關西道，却望春江雲尚殘。
送柴侍御 王昌齡
流水通波接武岡，送君不覺有離傷。青山一道同雲雨，眀月何曽是兩鄉。
送萬大歸長沙 王昌齡
桂陽秋水長沙縣，楚竹離聲爲君變。青山隱隱孤舟微，白鶴雙飛忽相見。
送吳十九往沅陵 王昌齡
沅江流水到辰陽，谿口逢君驛路長。遠謫誰知望雷雨，明年春水共還鄉。
送崔參軍往龍溪 王昌齡
龍溪只在龍標上，秋月孤山兩相向。譴謫離心是丈夫，鴻恩共侍春江漲。
題朱鍊師山房 王昌齡
叩齒焚香出世塵，齋壇鳴磬步虛人。百花仙醞能留客，一飯胡麻度幾春。
武陵開元觀黃鍊師院三首 一 王昌齡
松間白髮黃尊師，童子燒香禹步時。欲訪桃源入溪路，忽聞雞犬使人疑。
武陵開元觀黃鍊師院三首 二 王昌齡
先賢盛說桃花源，塵忝何堪武陵郡。聞道秦時避地人，至今不與人通問。
武陵開元觀黃鍊師院三首 三 王昌齡
山觀空虛清靜門，從官役吏擾塵喧。暫因問俗到真境，便欲投誠依道源。
句 王昌齡
朝薦抱良策，獨倚江城樓。昨從金陵邑，遠謫沅溪濱。娟魄已三孕。駕幸溫泉日，嚴霜子月初。長亭酒未醒，千里風動地。蒼荻寒滄江，石頭岸邊飲。天仗森森練雪凝，身騎鐵驄自臂鷹。
送陸擢 常建
聖代多才俊，陸生何考槃。南山高松樹，不合空摧殘。九月湖上別，北風秋雨寒。殷勤歎孤鳳，早食金琅玕。
湖中晚霽 常建
湖廣舟自輕，江天欲澄霽。是時清楚望，氣色猶霾曀。踟躕金霞白，波上日初麗。煙虹落鏡中，樹木生天際。杳杳涯欲辨，蒙蒙雲復閉。言乘星漢明，又覩寰瀛勢。微興從此愜，悠然不知歲。試歌滄浪清，遂覺乾坤細。豈念客衣薄，將期永投袂。遲回漁父間，一鴈聲嘹唳。
宿王昌齡隱居 常建
清溪深不測，隱處唯孤雲。松際露微月，清光猶爲君。茅亭宿花影，藥院滋苔紋。余亦謝時去，西山鸞鶴羣。
張山人彈琴 常建
君去芳草綠，西峰彈玉琴。豈惟丘中賞，兼得清煩襟。朝從山口還，出嶺聞清音。了然雲霞氣，照見天地心。玄鶴下澄空，翩翩舞松林。改弦扣商聲，又聽飛龍吟。稍覺此身妄，漸知仙事深。其將鍊金鼎，永矣投吾簪。
白湖寺後溪宿雲門 常建
落日山水清，亂流鳴淙淙。舊蒲雨抽節，新花水對窓。溪中日已沒，歸鳥多爲雙。杉松引直路，出谷臨前湖。洲渚晚色靜，又觀花與蒲。入溪復登嶺，草淺寒流速。圓月明高峰，春山因獨宿。松陰澄初夜，曙色分遠目。日出城南隅，青青媚川陸。亂花覆東郭，碧氣銷長林。四郊一清影，千里歸寸心。前瞻王程促，却戀雲門深。畢景有餘興，到家彈玉琴。
閑齋臥病行藥至山館稍次湖亭二首 一 常建
旬時結陰霖，簾外初白日。齋沐清病容，心魂畏虛室。閑梅照前戶，明鏡悲舊質。
閑齋臥病行藥至山館稍次湖亭二首 二 常建
行藥至石壁，東風變萌芽。主人門外綠，小隱湖中花。時物堪獨往，春帆宜別家。辭君嚮滄海，爛熳從天涯。
仙谷遇毛女意知是秦宮人 常建
溪口水石淺，泠泠明藥叢。入溪雙峰峻，松栝疎幽風。垂嶺枝嫋嫋，翳泉花濛濛。夤緣霽人目，路盡心彌通。盤石橫陽崖，前流殊未窮。回潭清雲影，瀰漫長天空。水邊一神女，千歲爲玉童。羽毛經漢代，珠翠逃秦宮。目覿神已寓，鶴飛言未終。祈君青雲祕，願謁黃仙翁。嘗以耕玉田，龍鳴西頂中。金梯與天接，幾日來相逢。
夢太白西峰 常建
夢寐昇九崖，杳靄逢元君。遺我太白峰，寥寥辭垢氛。結宇在星漢，宴林閉氤氳。簷楹覆餘翠，巾舄生片雲。時往溪水間，孤亭晝仍曛。松峰引天影，石瀨清霞文。恬目緩舟趣，霽心投鳥羣。春風又搖櫂，潭島花紛紛。
鄂渚招王昌齡張僨 常建
刈蘆曠野中，沙土飛黃雲。天晦無精光，茫茫悲遠君。楚山隔湘水，湖畔落日曛。春鴈又北飛，音書固難聞。謫居未爲歎，讒枉何由分。午日逐蛟龍，宜爲弔冤文。翻覆古共然，名宦安足云。貧士任枯槁，捕魚清江濆。有時荷鉏犂，曠野自耕耘。不然春山隱，溪澗花氤氳。山鹿自有場，賢達亦顧羣。二賢歸去來，世上徒紛紛。
春詞二首 一 常建
菀菀黃柳絲，濛濛雜花垂。日高紅妝臥，倚對春光遲。寧知傍淇水，騕褭黃金羈。
春詞二首 二 常建
翳翳陌上桑，南枝交北堂。美人金梯出，素手自提筐。非但畏蠶飢，盈盈嬌路傍。
古意 常建
牧馬古道傍，道傍多古墓。蕭條愁殺人，蟬鳴白楊樹。迴頭望京邑，合沓生塵霧。富貴安可常，歸來保貞素。
宿五度溪仙人得道處 常建
五度溪上花，生根依兩崖。二月尋片雲，願宿秦人家。上見懸崖崩，下見白水湍。仙人彈碁處，石上青蘿盤。無處求玉童，翳翳唯林巒。前溪遇新月，聊取玉琴彈。
西山 常建
一身爲輕舟，落日西山際。常隨去帆影，遠接長天勢。物象歸餘清，林巒分夕麗。亭亭碧流暗，日入孤霞繼。渚日遠陰映，湖雲尚明霽。林昏楚色來，岸遠荆門閉。至夜轉清逈，蕭蕭北風厲。沙邊鴈鷺泊，宿處蒹葭蔽。圓月逗前浦，孤琴又搖曳。泠然夜遂深，白露霑人袂。
贈三侍御 常建
高山臨大澤，正月蘆花乾。陽色薰兩崖，不改青松寒。士賢守孤貞，古來皆共難。明君錯甚才，臺上飛三鸞。操與霜雪明，量與江海寬。束身視天涯，安能窮波瀾。孤鶴在枳棘，一枝非所安。逸翮望絕霄，見欲凌雲端。層臺何其高，山石流洪湍。固知非天池，鳴躍同所歡。誰念獨枯槁，四十長江干。責躬貴知己，效拙從一官。折翮悲高風，苦飢候朝飡。湖月映大海，天空何漫漫。托身未知所，謀道庶不刊。吟彼喬木詩，一夕常三歎。
第三峰 常建
西山第三頂，茅宇依雙松。杳杳欲至天，雲梯升幾重。瑩魄澄玉虛，以求鸞鶴蹤。逶迤非天人，執節乘赤龍。旁映白日光，縹緲輕霞容。孤輝上煙霧，餘影明心胸。願與黃麒麟，欲飛而莫從。因寂清萬象，輕雲自中峰。山暝學棲鳥，月來隨暗蛬。尋空靜餘響，嫋嫋雲溪鐘。
古興 常建
漢上逢老翁，江口爲僵屍。白髮沾黃泥，遺骸集烏鴟。機巧自此忘，精魄今何之。風吹釣竿折，魚躍安能施。白水明汀洲，菰蒲冒深陂。唯留扁舟影，繫在長江湄。突兀枯松枝，悠揚女蘿絲。託身難憑依，生死焉相知。徧觀今時人，舉世皆爾爲。將軍死重圍，漢卒猶爭馳。百馬同一銜，萬輪同一規。名與身孰親，君子宜固思。
高樓夜彈箏 常建
高樓百餘尺，直上江水平。明月照人苦，開簾彈玉箏。山高猿狖急，天靜鴻鴈鳴。曲度猶未終，東峰霞半生。
客有自燕而歸哀其老而贈之 常建
羸馬朝自燕，一身爲二連。憶親拜孤冢，移葬雙陵前。幽願從此畢，劒心因獲全。孟冬寒氣盛，撫轡告言旋。碣石海北門，餘寇惟朝鮮。離離一寒騎，嫋嫋馳白天。生別皆自取，況爲士卒先。寸心漁陽興，落日旌竿懸。
白龍窟汎舟寄天台學道者 常建
夕映翠山深，餘暉在龍窟。扁舟滄浪意，澹澹花影沒。西浮入天色，南望對雲闕。因憶莓苔峰，初陽濯玄髮。泉蘿兩幽映，松鶴間清越。碧海瑩子神，玉膏澤人骨。忽然爲枯木，微興遂如兀。應寂中有天，明心外無物。環迴從所汎，夜靜猶不歇。澹然意無限，身與波上月。
張天師草堂 常建
靈溪宴清宇，傍倚枯松根。花藥繞方丈，瀑泉飛至門。四氣閉炎熱，兩崖改明昏。夜深月蹔皎，亭午朝始暾。信是天人居，幽幽寂無喧。萬壑應鳴磬，諸峰接一魂。遂登仙子谷，因醉田生樽。時節開玉書，窅映飛天言。心化便無影，目精焉累煩。忽而與霄漢，寥落空南軒。
古意三首 一 常建
二妃方訪舜，萬里南方懸。遠道隔江漢，孤舟無歲年。不知蒼梧處，氣盡呼青天。愁淚變楚竹，蛾眉喪湘川。後人立爲廟，累世稱其賢。過客設祠祭，孤狸來坐邊。懷古未忍還，猿吟徹空山。
古意三首 二 常建
明月照高閣，綵女褰羅幕。歌舞臨碧雲，簫聲沸珠箔。青鸞臨南海，天上雙白鶴。萬里齊翼飛，意求君門樂。玉霄九重閉，金鎖夜不開。兩翅自無力，愁鳴雲外來。態深入空貴，世屈無良媒。俛仰顧中禁，東飛白玉臺。
古意三首 三 常建
楚王竟何去，獨自留巫山。偏使世人見，迢迢江漢間。駐舟春溪裏，皆願拜靈顏。寤寐見神女，金沙鳴珮環。閑豔絕世姿，令人氣力微。含笑竟不語，化作朝雲飛。
漁浦 常建
春至百草綠，陂澤聞鶬鶊。別家投釣翁，今世滄浪情。漚紵爲緼袍，折麻爲長纓。榮譽失本真，怪人浮此生。碧水月自闊，安流淨而平。扁舟與天際，獨往誰能名。
空靈山應田叟 常建
湖南無村落，山舍多黃茆。淳朴如太古，其人居鳥巢。牧童唱巴歌，野老亦獻嘲。泊舟問溪口，言語皆啞咬。土俗不尚農，豈暇論肥磽。莫傜射禽獸，浮客烹魚鮫。余亦罘罝人，獲麋今尚苞。敬君中國來，願以充其庖。日入聞虎鬬，空山滿咆哮。懷人雖共安，異域終難交。白水可洗心，采薇可爲肴。曳策背落日，江風鳴梢梢。
太公哀晚遇 常建
日出渭流白，文王畋獵時。釣翁在蘆葦，川澤無熊羆。詔書起遺賢，匹馬令致辭。因稱江海人，臣老筋力衰。遲遲詣天車，快快悟靈龜。兵馬更不獵，君臣皆共怡。同車至咸陽，心影無磷緇。四牡玉墀下，一言爲帝師。王侯擁朱門，軒蓋曜長逵。古來榮華人，遭遇誰知之。落日懸桑榆，光景有頓虧。倏忽天地人，雖貴將何爲。
昭君墓 常建
漢宮豈不死，異域傷獨沒。萬里馱黃金，蛾眉爲枯骨。迴車夜出塞，立馬皆不發。共恨丹青人，墳上哭明月。
弔王將軍墓 常建
嫖姚北伐時，深入強千里。戰餘落日黃，軍敗鼓聲死。嘗聞漢飛將，可奪單于壘。今與山鬼鄰，殘兵哭遼水。
古意 常建
井底玉冰洞地明，琥珀轆轤青絲索。仙人騎鳳披彩霞，挽上銀瓶照天閣。黃金作身雙飛龍，口銜明月噴芙蓉。一時渡海望不見，曉上青樓十二重。
古興 常建
轆轤井上雙梧桐，飛鳥銜花日將沒。深閨女兒莫愁年，玉指泠泠怨金碧。石榴裙裾蛺蝶飛，見人不語顰蛾眉。青絲素絲紅綠絲，織成錦衾當爲誰。
張公子行 常建
日出乘釣舟，嫋嫋持釣竿。涉淇傍荷花，驄馬閑金鞍。俠客白雲中，腰間懸轆轤。出門事嫖姚，爲君西擊胡。胡兵漢騎相馳逐，轉戰孤軍西海北。百尺旌竿沈黑雲，邊笳落日不堪聞。
題破山寺後禪院 常建
清晨入古寺，初日照高林。竹逕通幽處，禪房花木深。山光悅鳥性，潭影空人心。萬籟此都寂，但餘鐘磬音。
送李大都護 常建
單于雖不戰，都護事邊深。君執幕中秘，能爲高士心。海頭近初月，磧裏多愁陰。西望郭猶子，將分淚滿襟。
聽琴秋夜贈寇尊師 常建
琴當秋夜聽，況是洞中人。一指指應法，一聲聲爽神。寒蟲臨砌急，清吹褭燈頻。何必鍾期耳，高閑自可親。
泊舟盱眙 常建
泊舟淮水次，霜降夕流清。夜久潮侵岸，天寒月近城。平沙依鴈宿，候館聽雞鳴。鄉國雲霄外，誰堪羈旅情。
江行 常建
平湖四無際，此夜泛孤舟。明月異方意，吳歌令客愁。鄉園碧雲外，兄弟淥江頭。萬里無歸信，傷心看斗牛。
燕居 常建
青苔常滿路，流水復入林。遠與市朝隔，日聞雞犬深。寥寥丘中想，渺渺湖上心。嘯傲轉無欲，不知成陸沈。
落第長安 常建
家園好在尚留秦，耻作明時失路人。恐逢故里鶯花笑，且向長安度一春。
嶺猿 常建
杳杳褭褭清且切，鷓鴣飛處又斜陽。相思嶺上相思淚，不到三聲合斷腸。
三日尋李九莊 常建
雨歇楊林東渡頭，永和三日盪輕舟。故人家在桃花岸，直到門前溪水流。
塞下曲四首 一 常建
玉帛朝回望帝鄉，烏孫歸去不稱王。天涯靜處無征戰，兵氣銷爲日月光。
塞下曲四首 二 常建
北海陰風動地來，明君祠上望龍堆。髑髏皆是長城卒，日暮沙場飛作灰。
塞下曲四首 三 常建
龍鬬雌雄勢已分，山崩鬼哭恨將軍。黃河直北千餘里，冤氣蒼茫成黑雲。
塞下曲四首 四 常建
因嫁單于怨在邊，蛾眉萬古葬胡天。漢家此去三千里，青冢常無草木煙。
戲題湖上 常建
湖上老人坐磯頭，湖裏桃花水却流。竹竿嫋嫋白波際，不知何者吞吾鈎。
從軍行 杜頠
秋草馬蹄輕，角弓持弦急。去爲龍城候，正值胡兵襲。軍氣橫大荒，戰酣日將入。長風金鼓動，白露鐵衣濕。四起愁邊聲，南轅時佇立。斷蓬孤自轉，寒雁飛相及。萬里雲沙漲，平川冰霰溢。夜聞漢使歸，獨向刀環泣。
故絳行 杜頠
君不見銅鞮觀，數里城池已蕪漫。君不見虒祁宮，幾重臺榭亦微濛。介馬兵車全盛時，歌童舞女妖豔姿。一代繁華皆共絕，九原唯望冢纍纍。
少年行三首 一 李嶷
十八羽林郎，戎衣侍漢王。臂鷹金殿側，挾彈玉輿傍。馳道春風起，陪游出建章。
少年行三首 二 李嶷
侍獵長楊下，承恩更射飛。塵生馬影滅，箭落雁行稀。薄暮隨天仗，聯翩入瑣闈。
少年行三首 三 李嶷
玉劒膝邊橫，金杯馬上傾。朝遊茂陵道，夜宿鳳凰城。豪吏多猜忌，無勞問姓名。
淮南秋夜呈周偘 李嶷
天淨河漢高，夜閑砧杵發。清秋忽如此，離恨應難歇。風亂池上萍，露光竹間月。與君共遊處，勿作他鄉別。
林園秋夜作 李嶷
林臥避殘暑，白雲長在天。賞心既如此，對酒非徒然。月色徧秋露，竹聲兼夜泉。涼風懷袖裏，茲意與誰傳。
讀前漢外戚傳 李嶷
人錄尚書事，家臨御路傍。鑿池通渭水，避暑借明光。印綬妻封邑，軒車子拜郎。寵因宮掖裏，勢極必先亡。
春怨 崔亘
夜盡夢初驚，紗窗早霧明。曉妝脂粉薄，春服綺羅輕。妾有今朝恨，君無舊日情。愁來理弦管，皆是斷腸聲。
古歌二首 一 蔣維翰
美人怨何深，含情倚金閣。不嚬復不語，紅淚雙雙落。
古歌二首 二 蔣維翰
美人閉紅燭，獨作裁新錦。頻放剪刀聲，夜寒知未寢。
小山歌 萬楚
人說淮南有小山，淮王昔日此登仙。城中雞犬皆飛去，山上壇場今宛然。世人貴身不貴壽，共笑華陽洞天口。不知金石變長年，謾在人間戀攜手。君能舉帆至淮南，家住盱眙余先諳。桐柏亂流平入海，茱萸一曲沸成潭。憶記來時魂悄悄，想見仙山衆峰小。今日長歌思不堪，君行爲報三青鳥。
題江潮莊壁 萬楚
田家喜秋熟，歲[晏]林葉稀。禾黍積場圃，𣙁梨垂戶扉。野閑犬時吠，日暮牛自歸。時復落花酒，茅齋堪解衣。
詠簾 萬楚
玳瑁昔稱華，玲瓏薄絳紗。鉤銜門勢曲，節亂水紋斜。日弄長飛鳥，風搖不卷花。自當分內外，非是爲驕奢。
茱萸女 萬楚
山陰柳家女，九日采茱萸。復得東鄰伴，雙爲陌上姝。插枝著高髻，結子置長裾。作性常遲緩，非關詫丈夫。平明折林樾，日入返城隅。俠客要羅袖，行人挑短書。蛾眉自有主，年少莫踟躕。
五日觀妓 萬楚
西施謾道浣春紗，碧玉今時鬬麗華。眉黛奪將萱草色，紅裙妬殺石榴花。新歌一曲令人豔，醉舞雙眸斂鬢斜。誰道五絲能續命，却令今日死君家。
驄馬 萬楚
金絡青驄白玉鞍，長鞭紫陌野遊盤。朝驅東道塵恆滅，暮到河源日未闌。汗血每隨邊地苦，蹄傷不憚隴陰寒。君能一飲長城窟，爲報天山行路難。
河上逢落花 萬楚
河水浮落花，花流東不息。應見浣紗人，爲道長相憶。
寧王山池 范朝
水勢臨階轉，峰形對路開。槎從天上得，石是海邊來。瑞草分叢種，祥花間色栽。舊傳詞賦客，唯見有鄒枚。
題石甕寺 范朝
勝境宜長望，遲春好散愁。關連四塞起，河帶八川流。複磴承香閣，重巖映彩樓。爲臨溫液近，偏美聖君遊。
田家 楊顔
小園足生事，尋勝日傾壺。蒔蔬利於鬻，纔青摘已無。四鄰依野竹，日夕采其枯。田家心適時，春色徧桑榆。
後庭怨 王諲
君不見紅閨少女端正時，夭夭桃李仙容姿。幸得君王憐巧笑，披香殿裏薦蛾眉。蛾眉雙雙人共進，常恐妾身從此擯。甄妃爲妬出層宮，班女因猜下長信。長信宮門閉不開，昭陽歌吹風送來。夢中魂魄猶言是，覺後精神尚未迴。念君嬌愛無終始，使妾長啼後庭裏。獨立每看斜日盡，孤眠直至殘燈死。秋日聞蟲翡翠簾，春晴照面鴛鴦水。紅顏舊來花不勝，白髮如今雪相似。傳聞紈扇恩未歇，預想蛾眉上初月。如君貴僞不貴真，還同棄妾逐新人。借問南山松葉意，何如北砌槿花新。
夜坐看搊箏 王諲
調箏夜坐燈光裏，却挂羅帷露纖指。朱弦一一聲不同，玉柱連連影相似。不知何處學新聲？曲曲彈來未覩名。應是石家金谷裏，流傳未滿洛陽城。
閨情 王諲
日暮裁縫歇，深嫌氣力微。纔能收篋笥，嬾起下簾帷。怨坐空然燭，愁眠不解衣。昨來頻夢見，夫婿莫應知。
聞漏 王岳靈
建禮含香處，重城待漏臣。徐聞傳鳳詔，曉唱辨雞人。銀箭殘將盡，銅壺漏更新。催籌當午夜，移刻及三辰。杳杳從天遠，泠泠出禁頻。直疑殘漏曙，肅肅對鉤陳。
送沈芳謁李觀察求仕進 周萬
往日長安路，歡遊不惜年。爲貪盧女曲，用盡沈郎錢。身老方投刺，途窮始著鞭。猶聞有知己，此去不徒然。
古塞下曲 陶翰
進軍飛狐北，窮寇勢將變。日落沙塵昏，背河更一戰。騂馬黃金勒，琱弓白羽箭。射殺左賢王，歸奏未央殿。欲言塞下事，天子不召見。東出咸陽門，哀哀淚如霰。
燕歌行 陶翰
請君留楚調，聽我吟燕歌。家在遼水頭，邊風意氣多。出身爲漢將，正值戎未和。雪中凌天山，冰上渡交河。大小百餘戰，封侯竟蹉跎。歸來灞陵下，故舊無相過。雄劒委塵匣，空門垂雀羅。玉簪還趙女，寶瑟付齊娥。昔日不爲樂，時哉今奈何。
望太華贈盧司倉 陶翰
行吏到西華，乃觀三峯壯。削成元氣中，傑出天河上。如有飛動色，不知青冥狀。巨靈安在哉，厥跡猶可望。方此顧行旅，末由飭仙裝。葱蘢記星壇，明滅數雲嶂。良友垂真契，宿心所微尚。敢投歸山吟，霞徑一相訪。
贈鄭員外 陶翰
驄馬拂繡裳，按兵遼水陽。西分鴈門騎，北逐樓煩王。聞道五軍集，相邀百戰場。風沙暗天起，虜騎森已行。儒服揖諸將，雄謀吞大荒。金門來見謁，朱紱生輝光。數年侍御史，稍遷尚書郎。人生志氣立，所貴功業昌。何必守章句，終年事鉛黃。同時獻賦客，尚在東陵傍。
贈房侍御 陶翰
志士固不羈，與道常周旋。進則天下仰，已之能晏然。褐衣東府召，執簡南臺先。雄義每特立，犯顏豈圖全。謫居東南遠，逸氣吟芳荃。適會寥廓趣，清波更夤緣。扁舟入五湖，發纜洞庭前。浩蕩臨海曲，迢遙濟江壖。徵奇忽忘返，遇興將彌年。乃悟范生智，足明漁父賢。郡臨新安渚，佳賞此城偏。日夕對層岫，雲霞映晴川。閑居戀秋色，偃臥含貞堅。倚伏聊自化，行藏互推遷。君其振羽翮，歲晏將沖天。
晚出伊闕寄河南裴中丞 陶翰
退無偃息資，進無當代策。冉冉時將暮，坐爲周南客。前登闕塞門，永眺伊城陌。長川黯已空，千里寒氣白。家本渭水西，異日同所適。秉志師禽尚，微言祖莊易。一辭林壑間，共繫風塵役。交朋忽先進，天道何紛劇。豈念嘉遯時，依依偶沮溺。
送朱大出關 陶翰
楚客西上書，十年不得意。平生相知者，晚節心各異。長揖五侯門，拂衣謝中貴。丈夫多別離，各有四方事。拔劒因高歌，蕭蕭北風至。故人有斗酒，是夜共君醉。努立強加餐，當年莫相棄。
宿天竺寺 陶翰
松柏亂巖口，山西微徑通。天開一峯見，宮闕生虛空。正殿倚霞壁，千樓標石叢。夜來猨鳥靜，鐘梵響雲中。岑翠映湖月，泉聲亂溪風。心超諸境外，了與懸解同。明發唯改視，朝日長崖東。湖色濃蕩漾，海光漸曈朦。葛仙迹尚在，許氏道猶崇。獨往古來事，幽懷期二公。
出蕭關懷古 陶翰
驅馬擊長劒，行役至蕭關。悠悠五原上，永眺關河前。北虜三十萬，此中常控弦。秦城亙宇宙，漢帝理旌旃。刁斗鳴不息，羽書日夜傳。五軍計莫就，三策議空全。大漠橫萬里，蕭條絕人煙。孤城當瀚海，落日照[祁]連。愴矣苦寒奏，懷哉式微篇。更悲秦樓月，夜夜出胡天。
南楚懷古 陶翰
南國久蕪漫，我來空鬱陶。君看章華宮，處處生黃蒿。但見陵與谷，豈知賢與豪。精魂托古木，寶玉捐江臯。倚棹下晴景，迴舟隨晚濤。碧雲暮寥落，湖上秋天高。往事那堪問，此心徒自勞。獨餘湘水上，千載聞離騷。